section_heading: Scenarij
paragraph_text: George Lucas je izjavio da je glavni kostur priče Zvjezdanih ratova osmislio 1973. godine. Kasnije je, ipak, razjasnio da u vrijeme nastanka koncepcije priče nije razmišljao toliko široko i o toliko detalja koji su se kasnije pojavili, već samo o glavnom sadržaju cijele serije koji će s vremenom evoluirati. Na trećoj epizodi započeo je raditi čak i prije nego što je prethodni nastavak, Klonovi napadaju, uopće bio pušten u kino distribuciju dajući prijedloge svojim crtačima o tome da će film započeti s montažnom sekvencom od čak sedam bitaka na sedam različitih planeta. Tog ljeta Lucas je ipak ponovno pregledao napisani materijal i radikalno promijenio cijelu priču. Michael Kaminski u knjizi The Secret History of Star Wars navodi da je Lucas u originalnom scenariju pronašao nedostatke u Anakinovom prelasku na Mračnu stranu te se zbog toga odlučio za mnoštvo promjena u priči. Jedna od tih promjena je bila i odustajanje od početka filma sa sedam bitaka te fokusiranje isključivo na Anakina (prvi dio filma završava njegovim ubijanjem Grofa Dookua, događajem koji jasno aludira na njegov kasniji prelazak na Mračnu stranu).